ངས་བསམས་ན།ཡུལ་གྱར་བའི་རྨི་ལམདེ་དུས་རབས་ཉེར་གཅིག་པའི་ནང་དུ་ད་དུང་རྨིས་མཁན་ཡོད་སྲིད་ཅིང་།སྔོན་དང་བསྡུར་ན་མང་དུ་འགྲོ་བཞིན་ཡོད་ལས་ཆེ།འགྲོ་བ་མིའི་རིགས་གོ་ལ་རིལ་མོ་འདིའི་སྒང་ནས་བདེ་སྐྱིད་འཚོལ་བའི་ལམ་དུ་ཆས་པ་ནས་བཟུང་།འཕེལ་འགྱུར་གྱི་གོ་རིམ་གང་དུ་ཡང་ལམ་འགྲོ་བ་ཞིག་གི་ངང་ཚུལ་བཟུང་ཡོད་ཅིང་།དེ་ཡང་འཚོལ་སྙེག་དང་རྒྱང་སྐྱོད།གསར་གཏོད་སོགས་ཀྱི་ལས་ཡང་ཡང་བརྩམས་ཏེ་སོར་ན་གནས་པར་ཡིད་མི་ཚིམ་པར་གྱུར་ཡོད།ལུས་དང་སེམས་གང་ཡིན་ཡང་གང་ཞིག་དང་བྲལ་ཏེ་ཅི་ཞིག་ལ་སྙེག་པར་འདོད་པ་ནི་མིའི་རིགས་ཀྱི་རྩ་ལམ་དུ་རྒྱུ་བའི་ཟུངས་ཁྲག་གི་ཕྲ་ཕུང་རེར་སིམ་པའི་གཞི་རྒྱུ་དེ་ཡིན་སྲིད།དེ་བས།ལོ་རྒྱུས་སུ་རང་གི་སྐྱེས་ས་སྐྱེས་ཡུལ་དང་བྲལ་ནས་བྱེས་སུ་འཁྱམ་ཅིང་ལྡོམ་མཁན་ནི་བགྲང་མེད་ཅིག་བྱུང་ཡོད་ལས་ཆེ་ཞིང་།མི་མང་པོ་ཞིག་ཡུལ་གྱར་བར་གྱུར་འགྲོ་བ་འདི་ཡང་ང་ཚོ་མི་རང་རྒྱུད་ཀྱི་ཁྱད་གཤིས་ཤིག་ཡིན་ངེས།ཡིན་ན་ཡང་།གནའ་བོའི་དུས་ཀྱི་སྲིད་འབྱོར་རིག་གསུམ་སོགས་ཀྱི་སྤྱི་ཚོགས་ཀྱི་གནས་བབ་ད་ལྟ་དང་བསྡུར་ན་ཧེ་བག་ཡོད་ལ།ལྷག་པར་དུ་འགྲིམ་འགྲུལ་སོགས་སྟབས་བདེ་བོ་མེད་རྐྱེན།ཉེ་རབས་ཚུན་ཆད་ནང་བཞིན་གྲངས་འབོར་ཆེན་པོའི་ཕ་ཡུལ་དང་བྲལ་མཁན་གྱི་དཔུང་ཚོགས་ཤིག་གྲུབ་མེད་སྲིད།གཞི་རྒྱ་ཆེ་བའི་ཡུལ་གྱར་བའི་དཔུང་ཚོགས་ནི་ཉེ་རབས་ནས་འགོ་བརྩམས་ཏེ་གྲུབ་འགོ་ཚུགས་ཤིང་།དུས་རབས་གཅིག་ལྷག་གི་དུས་ཚོད་ནང་དུ་རང་གི་སྐྱེས་ས་སྐྱེས་ཡུལ་དང་བྲལ་ནས་གཞན་ཡུལ་དུ་འཚོ་བ་རོལ་མཁན་མང་དུ་འགྲོ་ཞིང་།འདི་ཡང་འགྲོ་བ་མིའི་རིགས་ཀྱི་སྣང་ཚུལ་ཁྱད་མཚར་བོ་ཞིག་ཏུ་ཆགས་བཞིན་ཡོད་པ་རེད།འདི་འདྲའི་རྒྱབ་ལྗོངས་འོག་ཏུ།ངས་རང་ཉིད་ཀྱང་ཤེས་མེད་ཚོར་མེད་དུ་རང་ཡུལ་བསྐྱུར་ཏེ་གཞན་ཡུལ་དུ་འཚོ་བ་རོལ་མཁན་ཞིག་ཏུ་གྱུར་བ་རྟོགས་ཤིང་།རྣམ་ཀུན་རང་གིས་རང་ལ་གོང་གསལ་གྱི་རྒྱབ་ལྗོངས་ཆེན་པོ་དེ་གནས་ལུགས་སུ་བགྲངས་བཞིན་སྣང་བ་གསོ་བའི་གླུ་རེ་བླངས་ནས་བསྡད་པ་ཡིན།